Thorvald Astrup

Thorvald Astrup (1876–1940) var en norsk arkitekt som særlig stod for flere norske industribygg.
mini|260px|right|Hydrogenfabrikken på Notodden ble tegnet i 1926 av arkitekt Thorvald Astrup og oppført i 1927 i forbindelse med omlegging til Haber-Bosch-prosessen.

Han ble født i Christiania (Oslo) som sønn av grosserer Harald Astrup (1831–1914) og utdannet seg til arkitekt ved Christiania Tekniske Skole fra 1891 til 1892. Deretter gikk han på Kunst- og håndverksskolen i Christiania fra 1892 til 1893. Astrup studerte siden ved den tekniske høgskolen i Berlin (Technische Hochschule Charlottenburg) fra 1896 til 1897.

Fra 1899 var han praktiserende arkitekt i Christiania. Astrup ble tidlig knyttet til industrien som arkitektkonsulent, og fikk her en rekke oppdrag med utforming av større kraft- og transformatorstasjoner, fabrikk- og dambygg. 
I de monumentale byggene som utviklingen av storindustrien førte med seg, brukte han både nyklassisistisk stil og funksjonalismens virkemidler.

Astrup tegnet mange industribygg, blant annet Tysso I (1906), Svelgfoss II (1909–1913), Bjølvo kraftverk (1915) og Såheim kraftstasjon på Rjukan, sammen med Olaf Nordhagen (1916). «Adminiet» (administrasjonsbygningen) på Rjukan ble tegnet av Thorvald Astrup for Norsk Hydro-Elektrisk Kvælstofaktieselskab i 1908.

Astrup er begravet i familiegrav på Vår Frelsers gravlund i Oslo.

 Arbeider (utvalg) 
 Tøyen transformatorstasjon, i drift fra 1917
 Glommens transformatorstasjon ved Nesparken i Moss, 1921
 Torshov transformatorstasjon, i drift fra 1922
 Skøyen transformatorstasjon, i drift fra 1922
 Rånåsfoss kraftstasjon Norge i Rånåsfoss, bygget i perioden 1917–1922
 Børstad transformatorstasjon, Hamar, 1924
 Hydrogenfabrikken på Notodden, tegnet i 1926 og oppført i 1927 i forbindelse med omlegging til Haber–Bosch-prosessen
 Margarinfabrikken Norge i Oslo, bygget i perioden 1926–1927
 Ullevål transformatorstasjon, i drift fra 1927
 Soria Moria kino i Oslo, bygget i 1928
 Oslo kringkaster, Lambertseter. Bygget 1928–1929
 Vannstoffabrikken på Vemork, 1928-1933, revet 1977.

 Referanser 

 Eksterne lenker 


 Thorvald Astrup i arkitekturhistorie.no


Kategori:Personer begravet på Vår Frelsers gravlund
Kategori:Personer fra Oslo
Kategori:Fødsler i 1878